Tarptautinio bendradarbiavimo ir vystymosi GD parengė kelias veiklos rezultatų valdymo priemones, užtikrinančias galimybę valdyti veiklos rezultatus ir centrinėje būstinėje, ir ES delegacijose. Tačiau norint padidinti Tarptautinio bendradarbiavimo ir vystymosi GD veiklos rezultatų valdymo sistemos, skirtos tikslams planuoti, stebėti, kaip jie įgyvendinami, ir atitinkamoms ataskaitoms teikti, veiksmingumą, reikia ją gerokai sustiprinti. Pažanga siekiant valdymo plane nustatytų tikslų ir uždavinių nėra sistemingai stebima, o dauguma atrinktų ES delegacijų nestebi, kaip siekiama jų valdymo planuose nustatytų tikslų. Be to, nėra centrinio lygmens gairių, kaip atlikti tikslų ir uždavinių, nustatytų veiksmų dokumentuose, įgyvendinimo stebėseną, o tam pačiam veiksmų dokumentui priklausančių projektų rezultatai nėra konsoliduoti, kad būtų galima pateikti informaciją apie bendrųjų tikslų įgyvendinimą. Kalbant apie ataskaitų teikimą, informacija apie Tarptautinio bendradarbiavimo ir vystymosi GD veiklos rezultatus, teikiama įvairiose strateginio planavimo ir programavimo ataskaitose, yra riboto pobūdžio ir joje nepateikiama faktinio įvertinimo, ar tikslai buvo pasiekti, ar ne. Programų lygmeniu neteikiamos metinės ataskaitos dėl pažangos įgyvendinant tikslus, nustatytus programų dokumentuose, kuriuose konsoliduojami projektų lygiu vertinami rezultatai. Vidaus auditorius pripažino GD dedamas pastangas toliau papildyti savo veiklos rezultatų valdymo priemones į rezultatus orientuotomis ataskaitų teikimo iniciatyvomis.

Panašūs trūkumai pastebėti ir Mobilumo ir transporto GD veiklos rezultatų valdymo sistemoje. GD neturi bendros strateginės vizijos, kurioje būtų apibrėžta, kaip GD organizuoja savo intervencinius veiksmus ir kaip trumpalaikiai rezultatai padės pasiekti vidutinės trukmės laikotarpio bei ilgalaikius rezultatus ir poveikį, taip pat pasiekti strateginius tikslus. Be to, nėra centralizuoto požiūrio į stebėseną, kaip įgyvendinami ilgesnio laikotarpio politikos rezultatai, ir į ataskaitų apie juos teikimą, o Mobilumo ir transporto GD konkretūs tikslai nėra pakankamai konkretūs ir aktualūs. Nebuvo nustatyto oficialaus proceso, pagal kurį būtų galima rengti EITP programos pranešimus, ir nebuvo vidaus gairių, padedančių nustatyti atliktinas užduotis, kiekvieno padalinio pareigas ir vaidmenis, terminus ir darbo srautą, rodiklių apibrėžtį pateikiant informacijos šaltinį, rodiklių skaičiavimo metodiką ir atsakingą padalinį.

4.1.1.2. Rizikos valdymas

Rizikos valdymas yra tęstinė veikla. Apskritai, vadovybė kasmet atlieka rizikos vertinimą, atsižvelgdama į strateginio planavimo ir programavimo veiklą. Kaimynystės politikos ir plėtros derybų generaliniame direktorate atlikus rizikos valdymo auditą, nustatyti dideli šio proceso struktūros ir įgyvendinimo trūkumai, neigiamai veikiantys bendrą jo veiksmingumą. Atsižvelgdamas į šias išvadas, Kaimynystės politikos ir plėtros derybų GD parengė didelių trūkumų pašalinimo veiksmų planą.

4.1.1.3. Žmogiškųjų išteklių valdymas

Žmogiškųjų išteklių srityje VAT įvertino, ar keli generaliniai direktoratai ir vykdomosios įstaigos sukūrė ir įgyvendino veiksmingas žmogiškųjų išteklių strategijas, skirtas problemoms, kurios kyla dėl naujų prioritetų, darbuotojų skaičiaus pokyčių ir pertvarkymų, spręsti. Apskritai, audito metu padaryta išvada, kad generaliniai direktoratai ir vykdomosios įstaigos ėmėsi tinkamų priemonių spręsti su žmogiškaisiais ištekliais susijusias problemas, su kuriomis jie susiduria. Vis dėlto Aplinkos GD galima atlikti patobulinimų, nes šis generalinis direktoratas šiuo metu negali veiksmingai stebėti savo darbo krūvio ir jo lyginti. Mokslinių tyrimų vykdomosios įstaigos auditas atskleidė didelių trūkumų, susijusių su sutartininkų atrankos procesu, t. y. kaip tikrinamas tinkamumas ir taikomi atrankos kriterijai, ar išsamūs atrankos dokumentai, taip pat kaip atrankos komisijos nariai ir stebėtojai teikia konsultacijas.

4.1.1.4. IT valdymas

Kelių IT auditų metu patvirtinta, kad IT srityje galima didinti įvairių IT operacijų aspektų veiksmingumą.

Vidaus rinkos, pramonės, verslumo ir MVĮ GD reikia šalinti didelius trūkumus, susijusius su šio generalinio direktorato IT valdymu ir portfelio valdymu, siekiant užtikrinti, kad būtų įvykdyti sėkmingi organizaciniai pokyčiai ir kad verslas ir IT būtų visiškai suderinti. Pastebėta trūkumų, susijusių su IT strategija, su tuo, kaip tikslai siejami su pagrindiniais veiklos rezultatų rodikliais, IT rizikos valdymu, informacijos apie pagrindinius IT pokyčius perdavimu, IT sąnaudų ir naudos vertinimu, portfelio ir programų valdymu apskritai.

Nepaisant gerosios patirties, VAT Jungtiniame tyrimų centre nustatė didelių trūkumų IT saugumo srityje; tai leido padaryti išvadą, kad taikomos kontrolės priemonės nesuteikia pakankamo patikinimo, kad IT saugumo rizika yra tinkamai sumažinta. Vadovybė vykdo nepakankamą IT saugumo priežiūrą, Jungtinis tyrimų centras nenustato saugumo reikalavimų projektuojant IT sistemas, vykdoma ne visų sistemų IT saugumo apžvalga, o IT sistemų inventorius, susijęs su saugumu, yra neišsamus.

Biudžeto GD pastebėti dideli trūkumai, susiję su priemonių, kurių imamasi norint tvarkyti rankines operacijas kaupiamojoje apskaitoje, veiksmingumu. VAT nustatė, kad atliekama daug rankinių operacijų gamybos aplinkoje, kad yra gana daug privilegijuotųjų vartotojų, priskiriamų vidaus darbuotojams ir išorės konsultantams, turintiems neribotą prieigą ir teises atlikti pakeitimus gamybos aplinkoje, taip pat nustatė trūkumų, susijusių su privilegijuotųjų vartotojų sąskaitų kontrolės priemonėmis ir prevencinėmis kontrolės priemonėmis, kurios yra nepakankamai kompensuojamos tinkamomis klaidų aptikimo kontrolės priemonėmis.

Pagrindiniai veiksmų programos veiklos procesai labai priklauso nuo IT, todėl buvo įdiegtos kelios kontrolės priemonės, siekiant užtikrinti veiklos tęstinumą šioje srityje. Vis dėlto, VAT nustatė atsarginio duomenų centro fizinės apsaugos trūkumų, taip pat nustatė, kad nevykdomi pagrindinių veiklos procesų duomenų atkūrimo laiko tikslai ir kad poveikio veiklai analizėje pateikiamas neišsamus vaizdas ir klaidinantys rezultatai.

Užimtumo, socialinių reikalų ir įtraukties GD elektroninių socialinės apsaugos informacijos mainų projekto audito metu atkreiptas dėmesys į riziką, susijusią su veiksmingu IT projekto įgyvendinimu. VAT padarė išvadą, kad taikomos kontrolės priemonės nesuteikia pakankamo patikinimo, kad vis dar didelė rizika, susijusi su tokiu jautriu ir sudėtingu projektu, yra visiškai sumažinta. Visų pirma, norint pasiekti pirmąjį pagrindinį siektiną rezultatą (naudoti parengtą versiją), projekto tikslams, etapams ir atsakomybei už užduotis reikėjo taikyti skubias ir griežtesnes kontrolės priemones. Reikia aiškiai apžvelgti užduotis ir atsakomybę, siekiant išspręsti trūkumus, kurie buvo nustatyti sistemos veikimo pradžioje. Užimtumo, socialinių reikalų ir įtraukties GD jau inicijavo veiksmų planus kai kuriems nurodytiems trūkumams šalinti, tačiau VAT pabrėžė, kad būtina skubiai užtikrinti, kad šie veiksmai būtų kuo greičiau įgyvendinti.

4.1.1.5. Kita

Kiti VAT auditai kovos su sukčiavimu veiklos, susijusios su tradiciniais nuosavais ištekliais, duomenų apie žemės ūkio, aplinkos apsaugos ir klimato problemas tvarkymo ir dalijimosi jais, geresnio reglamentavimo ir bendros audito tarnybos ex post auditų srityse parodė, kad reikia imtis tolesnių veiksmų siekiant pagerinti bendrus šių procesų veiklos rezultatus.

VAT nustatė didelių trūkumų, kurie yra susiję su sukčiavimo prevencijos ir nustatymo tradicinių nuosavų išteklių srityje planavimu, valdymu ir koordinavimu ir kurie gali lemti neveiksmingą sukčiavimo prevenciją ir nustatymą.

Duomenų tvarkymas yra viena iš svarbiausių įrodymais pagrįstos politikos formavimo sudedamųjų dalių. Viena iš pagrindinių sričių, kurioje reikia veiksmingai dalytis duomenimis, yra agrarinės aplinkosaugos ir klimato problemos, nes jos susijusios su keliais generaliniais direktoratais ir politikos sritimis. VAT padarė išvadą, kad nors ir yra nustatytos kelios taisyklės ir procedūros dėl duomenų tvarkymo, yra didelių trūkumų, kurie trukdo užtikrinti veiksmingą ir efektyvų agrarinės aplinkosaugos ir klimato duomenų tvarkymo ir dalijimosi jais procesą. Taip yra todėl, kad nėra visoje Komisijoje taikomos duomenų tvarkymo ir dalijimosi jais sistemos, taip pat dėl trūkumų, susijusių su tuo, kaip šiuo metu tarp įvairių direktoratų dalijamasi agrarinės aplinkosaugos ir klimato duomenimis ir kaip jie tvarkomi.

Dėl geresnio reglamentavimo VAT išsiaiškino, kad Komisija ėmėsi reikšmingų veiksmų siekdama įgyvendinti naują geresnio reglamentavimo darbotvarkę. Tačiau nepaisant šių laimėjimų, vis dar reikia dėti dideles pastangas, ypač institucijų lygmeniu, kad geresnio reglamentavimo darbotvarkė taptų visiškai išbaigta.

Bendra audito tarnyba (BAT) Bendrame paramos centre (BPC) turi dėti dideles pastangas, siekdama padidinti vidaus procesų išbaigtumą ir taip užtikrindama, kad bus pasiekti BP 7 ex post audito strategijos tikslai ir kad centras bus pasiruošęs įgyvendinti programos „Horizontas 2020“ ex post audito strategijoje iškeltus uždavinius. Visų pirma, BAT turėtų sutrumpinti vidutinį auditų atlikimo laiką ir pagerinti ex post auditų planavimo, stebėsenos ir ataskaitų teikimo vidaus procesus. Ji taip pat turėtų nustatyti SMART tikslus ir parengti sukčiavimo nustatymo metodiką bei gaires.

Nustatyta tam tikrų Mobilumo ir transporto GD vykdomos aviacijos ir laivybos saugumo priežiūros trūkumų. Tai yra sritis, kurioje saugumo incidentai galiausiai gali turėti rimtų pasekmių institucijos reputacijai. VAT padarė išvadą, kad Mobilumo ir transporto GD dabartinėje stebėsenos sistemoje esama didelių trūkumų dėl to, kad nėra įteisintos išsamios stebėsenos strategijos, kurioje pirmiausiai būtų nustatyta, kokį patikinimo lygį Mobilumo ir transporto GD turėtų gauti dėl to, kaip valstybės narės, taikydamos stebėsenos mechanizmus, laikosi ES teisės aktų dėl aviacijos ir laivybos saugumo, taip pat kokia turėtų būti direktorato atliekamų tikrinimų apimtis ir aprėptis.

4.1.2.Veiklos rezultatai vykdant biudžeto veiklos ir administracinius asignavimus

4.1.2.1. Tiesioginis valdymas